**Srednja Dalmacija i Croatia Airlines predstavili ponudu u Oslu**

Jučer su **Turistička zajednica Splitsko – dalmatinske županije** (TZ SDŽ) i **Croatia Airlines** u **Oslu, u Norveškoj** predstavili turističku ponudu Srednje Dalmacije i usluge hrvatskog nacionalnog avioprijevoznika za tržište Skandinavije. Na posebnom događanju u Oslu uz direktoricu TZ SDŽ **Ivanu Vladović** i rukovoditeljicu prodaje **Mariju Pavić** te rukovoditeljicu marketinga **Anamariju Jurinjak** iz Croatia Airlinesa, prisustvovali su i veleposlanica RH u Kraljevini Norveškoj **Andrea Gustović-Ercegovac**, direktor predstavništva Hrvatske turističke zajednice u Stockholmu **Vedran Sušić** te brojni predstavnici turističkog sektora iz Norveške.

Tržište Skandinavije jedno je od najperspektivnijih tržišta kako za Hrvatsku tako i Srednju Dalmaciju. Naime, prošle godine, Splitsko-dalmatinsku županiju posjetilo je više od 240.000 turista iz zemalja Skandinavije koji su ostvarili oko 1,4 milijuna noćenja te su se time smjestili na četvrto mjesto po broju noćenja u Splitsko-dalmatinskoj županiji.

Shvaćajući važnost i potencijal daljnjeg pozicioniranja na ovom tržištu, ovom prilikom TZ SDŽ predstavila je bogatstvo turističke ponude i enogastronomskih delicija kroz Dalmatinsku marendu. Ova jedinstvena prezentacija donijela je kreativne kreacije chefova iz mediteranskih i europskih regija, pod vodstvom renomiranog masterchefa Željka Nevena Bremeca, uz glazbeni nastup Katice Marinović.

Nadalje, hrvatski avioprijevoznik je ovom prilikom predstavio svoje ponude za nadolazeću sezonu. Tako će Croatia Airlines tijekom ovogodišnje turističke sezone izravno povezivati Švedsku i Hrvatsku u redovitom zračnom prometu, dok će putnicima od 11. svibnja do kraja listopada ove godine biti na raspolaganju i izravni letovi četvrtkom i nedjeljom iz Osla u Split. Povratne zrakoplovne karte za letove na ovoj liniji moći će se kupiti po cijeni već od 154 eura na internetskim stranicama www.croatiaairlines.com, a u cijenu karte uključeni su web-check-in te hrana i piće u zrakoplovu tijekom leta. Dio letova na ovoj liniji planira se obaviti novim zrakoplovima Airbus A220, koji putnicima nude prvorazredno iskustvo letenja zahvaljujući inovativnom dizajnu i tehnologiji najnovije generacije.

Tako će Srednja Dalmacija ove godine biti još bolje povezana s jednim od najznačajnijih emitivnih tržišta za Splitsko-dalmatinsku županiju. Osim turističkog prometa, gosti iz Skandinavije su i iznadprosječni potrošači s dnevnom potrošnjom od 203€ (prema istraživanju TOMAS Hrvatska 2022./2023.). Kada su u pitanju motivi putovanja u Srednju Dalmaciju, najveći interes s ovog tržišta je za proizvode i ponude koji se odnose na sunce i more, citybreak, prirodu i gastronomiju, dok su najpopularnije destinacije Split i Makarska.

Podsjećamo, projekt Dalmatinska Marenda TZ SDŽ pokrenula je 2023. godine s ciljem predstavljanja marende kao autentičnog dalmatinskog obroka i originalnog turističkog proizvoda, a što uključuje brendiranje objekata i proizvođača koji koriste domaće, autohtone proizvode i spravljaju ih na tradicionalan način. Osim toga, u suradnji s Croatiom Airlines, Dalmatinska marenda dijelit će se putnicima na avionskim linijama Croatia Airlinesa od 1. travnja do 31. srpnja ove godine.

Ovo događanje organizirali su Turistička zajednica Splitsko-dalmatinske županije i Croatia Airlinesa u suradnji s Hrvatskom turističkom zajednicom.